

**JEDINSTVENI SANACIJSKI ODBOR**

**Obavijest o slobodnom radnom mjestu**

**Službenik za fondove**

**(SRB/OP/2016/019)**

|  |  |
| --- | --- |
| **Vrsta ugovora** | Privremeno osoblje |
| **Funkcijska skupina i platni razred** | AD5 |
| **Trajanje ugovora** | Tri godine (obnovljiv) |
| **Područje** | Jedinstveni fond za sanaciju (SRF) |
| **Mjesto zaposlenja** | Bruxelles, Belgija |
| **Okvirna osnovna mjesečna plaća** | 4.637,77 eura |
| **Rok za podnošenje prijava** | 21. siječnja 2017. |
| **Popis uspješnih kandidata vrijedi do** | 31. prosinca 2017. |
| **Probni rok** | Devet mjeseci |

**SRB**

**SRB** je europsko sanacijsko tijelo pri Europskoj bankovnoj uniji i **drugi stup novoosnovane bankovne unije. Zajedno s nacionalnim sanacijskim tijelima čini „jedinstveni sanacijski mehanizam” (engl. *Single Resolution Mechanism*, SRM)**. Blisko surađuje s nacionalnim sanacijskim tijelima država članica sudionica, Europskom komisijom, a posebno Europskom središnjom bankom.

Njegova je misija osigurati pravilnu sanaciju banaka koje propadaju uz minimalan učinak na stvarno gospodarstvo i javne financije država članica bankovne unije koje sudjeluju i šire.

SRB je odgovoran i za upravljanje jedinstvenim fondom za sanaciju koji je uspostavljen u okviru jedinstvenog sanacijskog mehanizma kako bi se osigurala srednjoročna financijska pomoć potrebna pri restrukturiranju i/ili sanaciji kreditne institucije.

SRB je agencija Europske unije koja se financira iz vlastitih sredstava.

SRB će izvršavati specifične zadatke za pripremu i izvršavanje sanacije banaka koje propadaju ili im prijeti propadanje.

**Posao**

SRB objavljuje poziv za iskaz interesa u cilju sastavljanja popisa uspješnih kandidata za privremeno osoblje za funkciju službenika za financijska sredstva u SRF-u.

# Profil

Službenik za fondove sudjelovat će u razvoju jedinstvenog fonda za sanaciju, a *posebno u provedbi politike doprinosa, financiranja i ulaganja SRF-a te izvršavanju njegovih svakodnevnih zadaća* kako bi se ostvarili ciljevi SRB-a i ispunili zahjevi utvrđeni Uredbom o jedinstvenom sanacijskom mehanizmu i Delegiranom uredbom.

Ovisno o iskustvu zaposlenika, on/ona će pridonositi i razvoju alata koji će SRF primjenjivati u svojim svakodnevnim zadaćama.

Službenik za fondove bit će član multinacionalnog tima. Surađivat će sa starijim članovima tima te moći izvršavati zadatke samostalno pod njihovim nadzorom, s naglaskom na uslugama i primjenjujući pozitivno razmišljanje.

## Zadaće

Ovisno o svojem iskustvu, službenik za fondove bit će raspoređen u jedan od timova SRF-a. Zadaće će se razlikovati ovisno o tome.

Kao dio tima za financiranje:

* + pridonosit će provedbi strategije SRF-a za fondove i financiranje, kako ju je definirao Odbor i unutar pravnog okvira koji se primjenjuje za SRF. To uključuje sudjelovanje u pregovorima (o pravnim i financijskim pitanjima) u pogledu zajmova i sličnih mehanizama za SRF;
  + upravljanje postupkom izvješćivanja u okviru politike financiranja te okvirom upravljanja rizicima SRF-a radi osiguravanja odgovarajuće provedbe transakcija povezanih s fondovima i financiranjem;
  + pružanje podrške u pregovorima s vanjskim javnim i/ili privatnim financijskim institucijama u pogledu pitanja povezanih s fondovima i financiranjem;
  + suradnju s drugim javnim institucijama, državama članicama i institucijama financijskog tržišta radi upravljanja postupkom povezanim s fondovima i financiranjem.

Kao dio tima za doprinose:

* + provedba postupaka doprinosa definiranih unutar SRF-a;
  + koordiniranje rada stručnjaka i asistenata u kontekstu postupaka doprinosa, ukljućujući, među ostalim, analizu i kontrolu podataka banke, mjerenja rizika, izračuna, izvještaja, obveza plaćanja i kolaterala;
  + održavanje kontakta s nacionalnim tijelima za sanaciju;
  + sudjelovanje u daljnjem razvoju jedinstvenog fonda za sanaciju i njegovih funkcija.

Kao dio tima za ulaganja:

* + provedba strategije ulaganja SRF-a;
  + sudjelovanje u kontinuiranom ocjenjivanju postupaka upravljanja ulaganjima;
  + praćenje uspješnosti portfelja ulaganja;
  + razvoj okvira za izvješćivanje i upravljanje rizicima za SRF u suradnji s vanjskim partnerima;
  + potpisivanje ugovora o upravljanju ulaganjima s vanjskim stranama u skladu sa strategijom i politikom SRF-a kako ih je definirao Odbor SRB-a te
  + izvršavanje odluka o ulaganju.

U svim područjima:

* izvršavanje bilo kakvih drugih dužnosti koje zatraži nadležni rukovoditelj u interesu Službe.

**Potrebne kvalifikacije i iskustvo**

# Kriteriji prihvatljivosti

## Opći uvjeti

Do datuma zatvaranja ovog poziva kandidati moraju:

* biti državljani neke od država članica Europske unije;
* uživati sva građanska prava;
* ispunjavati sve obveze u okviru nacionalnog zakonodavstva u pogledu vojne službe;
* posjedovati moralne kvalitete potrebne za obavljanje poslova;
* biti fizički sposobni obavljati poslove[[1]](#footnote-1).

## Obrazovanje

Razina obrazovanja koja je jednakovrijedna završenom sveučilišnom obrazovanju u trajanju od najmanje tri godine, što je dokazano diplomom (ekonometrija, matematika, ekonomija ili poslovno upravljanje s dokazanom kvantitativnom komponentom).

Razmatrat će se isključivo kvalifikacije stečene u državama članicama EU-a ili kvalifikacije koje se mogu dokazati potvrdama o istovjetnosti obrazovanja koje su izdala nadležna tijela navedenih država članica.

## Jezične vještine

Budući da je prevladavajući radni jezik SRB-a engleski, kandidati njime moraju izvrsno vladati u usmenoj i pisanoj komunikaciji (napomena: od izvornih govornika engleskog jezika na razgovoru će se zatražiti da dokažu sposobnost rada na nekom drugom jeziku EU-a). Kandidati moraju imati i zadovoljavajuće znanje nekog drugog službenog jezika Europske unije[[2]](#footnote-2)

# Kriteriji za odabir

**Ključni:**

* prikladnost za izvršavanje zadaća relevatnog tima opisanih u odjeljku 1.;
* odlični akademski rezultati[[3]](#footnote-3)
* izvrsne analitičke vještine i vještine rješavanja problema;
* sposobnost učinkovite komunikacije i povezivanja s internim klijentima i vanjskim dionicima;
* visoka razina snalaženja u stresnim situacijama;
* izvrsne vještine rada s IKT opremom i aplikacijama;
* sposobnost postizanja kvalitetnog rada i rezultata;
* sposobnost rada u multikulturalnim timovima i
* izvrsno vladanje engleskim jezikom u usmenoj i pisanoj komunikaciji.

**Prednosti:**

* magistarska ili doktorska diploma iz ekonometrije, matematike, ekonomije ili poslovnog upravljanja s dokazanom kvantitativnom komponentom, prava ili drugog područja relevantnog za ovo radno mjesto;
* poznavanje Europske bankovne unije, a posebno SRM-a i SRB-a;
* poznavanje sektora bankarstva.

**Postupak odabira**

# Kako se prijaviti

Prijava je moguća putem sustava EU-a za izradu životopisa na internetu, CV Online[[4]](#footnote-4).

Kako bi prijava putem baze podataka EU CV Online bila moguća, kandidati najprije moraju izraditi korisnički račun ili se prijaviti na postojeći račun. Ako to već nisu učinili, kandidati najprije moraju ispuniti životopis u elektroničkom obliku. Prijave se sastavljaju na engleskom jeziku. Kad sastave svoj životopis, kandidati mogu odabrati poziv na iskaz interesa po svojem odabiru i prijaviti se na njega. Kandidatima se savjetuje da ispune sva relevantna polja u prijavi. Sva tehnička pitanja u pogledu sustava EU CV Online moraju se poslati putem stranice za kontakt sustava EU CV Online.

**Prije prijave trebali biste pažljivo provjeriti ispunjavate li sve kriterije prihvatljivosti.**

Vaša je odgovornost na vrijeme dovršiti svoju registraciju na internetu. Toplo preporučujemo da ne čekate zadnjih nekoliko dana razdoblja za prijavu jer bi zbog gustog internetskog prometa ili poteškoća s internetskom vezom moglo doći do prekida vaše registracije na internetu, zbog čega ćete morati ponoviti cijeli postupak. Nakon isteka roka više se nećete moći registrirati.

U ovoj fazi nije potrebno dostaviti prateću dokumentaciju. To će biti potrebno u kasnijoj fazi postupka zapošljavanja (vidjeti odjeljak 5.3.).

Po završetku vaše registracije na internetu na zaslonu će se pojaviti broj registracije koji morate zabilježiti. Kad dobijete taj broj, postupak registracije je dovršen. To je vaš referentni broj za sva pitanja u pogledu vaše prijave. Ako ne dobijete broj, vaša prijava nije registrirana!

Potvrdu prijave primit ćete na adresi e-pošte koju ste naveli u svojoj prijavi. Vaša je odgovornost provjeriti jeste li naveli točnu adresu e-pošte.

**Rok za podnošenje prijava: 21. siječnja 2017. u podne (12:00 po briselskom vremenu)**

Prijava je moguća na sljedećoj poveznici:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

Ako niste u mogućnosti prijaviti se putem interneta, svoju prijavu (životopis i motivacijsko pismo) možete poslati u tiskanom obliku preporučenom poštom[[5]](#footnote-5), s time da datum poštanskog pečata ne smije biti kasniji od datuma isteka roka za podnošenje prijave. Sva daljnja komunikacija između vas i SRB-a odvijat će se poštom. U tom slučaju, životopisu i motivacijskom pismu morate priložiti potvrdu o nesposobnosti koju je izdalo ovlašteno tijelo. Na posebnom listu papira moraju navesti sve posebne uvjete koji im se trebaju osigurati kako bi im se olakšalo sudjelovanje u postupku odabira.

Za dodatne informacije i/ili u slučaju tehničkih poteškoća pošaljite poruku e-pošte na adresu [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Koraci u postupku odabira

## Uključivanje u postupak odabira

Nakon isteka roka za prijavu putem interneta, odbor za odabir pregledat će dostavljene prijave u skladu s kriterijima prihvatljivosti iz odjeljka 2. Prijave koje ispunjavaju te uvjete zatim će se ocijeniti u odnosu na kriterije za odabir iz odjeljka 3.

## Početno ocjenjivanje prijava

Odbor za odabir ocijenit će sve prihvatljive prijave u skladu s kvalifikacijama i obukom, stručnim iskustvom i motivacijom kandidata u pogledu profila opisanog u odjeljku 1.1.

## Poziv za sudjelovanje u fazi ocjenjivanja

Nakon početnog ocjenjivanja prijava najprikladnije se kandidate za radno mjesto poziva na testiranje i razgovor s odborom za odabir koji će se održati u Bruxellesu. Odbor za odabir u ovoj fazi može odlučiti uključiti i dodatna testiranja.

*Kandidati će pravovremeno primiti pojedinosti o vremenu, datumu i adresi razgovora.*

Ako budu uspješni i uzme ih se u obzir za radno mjesto, od kandidata će se zatražiti da dostave izvornike ili ovjerene preslike svoje diplome (ili diploma) i dokaze o svojem stručnom iskustvu, jasno navodeći datume početka i završetka, funkciju (funkcije) i točne zadaće koje su izvršavali. Prije potpisivanja ugovora od uspješnog kandidata (ili više njih) zatražit će se da dostavi izvornike dokumenata kojima dokazuje da ispunjava kriterije prihvatljivosti.

## Faza ocjenjivanja

Odbor za odabir ocjenjuje kandidata na temelju razgovora i drugih testiranja, u skladu s kriterijima za odabir opisanima u odjeljku 3.

Faza ocjenjivanja provodit će se na engleskom jeziku.

## Provjera dokumenata i kontrola

Prijave kandidata provjerit će se u odnosu na dostavljenu prateću dokumentaciju kako bi se potvrdila točnost i prihvatljivost prijave.

Ako se u bilo kojoj fazi postupka utvrdi da su u prijavi namjerno navedene pogrešne informacije, kandidata će se isključiti iz postupka odabira.

Isključit će vas se i ako:

* ne ispunjujete sve kriterije prihvatljivosti;
* ne dostavite svu potrebnu prateću dokumentaciju.

## Popis uspješnih kandidata

Odbor za odabir sve će primjerene kandidate navesti u nacrtu popisa uspješnih kandidata. Taj će nacrt dostaviti direktoru SRB-a na odobrenje. Odobreni popis uspješnih kandidata vrijedit će do 31. prosinca 2017. Popisi uspješnih kandidata mogu se produljiti odlukom SRB-a. Prije nego što im se ponudi radno mjesto, od kandidata s popisa uspješnih kandidata može se zatražiti da prođu dodatni postupak ocjenjivanja koji provodi SRB (npr. uključujući dodatni razgovor).

Činjenica da je kandidat uključen na popis uspješnih kandidata ne znači da je ostvario pravo na zaposlenje u SRB-u.

**Druge važne informacije**

# Opće informacije

## Jednake mogućnosti

SRB primjenjuje politiku jednakih mogućnosti i prihvaća prijave bez diskriminacije na bilo kojoj osnovi.

## Odbor za odabir

Imenovat će se odbor za odabir. Važno je napomenuti da su interni postupci odbora za odabir strogo povjerljivi i da je stupanje u kontakt s njegovim članovima strogo zabranjeno.

## Okvirni vremenski raspored

Postupak odabira može trajati nekoliko mjeseci te se u tom razdoblju neće objavljivati nikakve informacije. Odbor za odabir namjerava dovršiti postupak zapošljavanja za ovo radno mjesto tijekom prvog tromjesečja 2017., a odabrani bi kandidati u najboljem slučaju trebali započeti s radom u drugom tromjesečju 2017.

## Uvjeti za zapošljavanje / Karijera

Uspješnim se kandidatima može ponuditi potpisivanje ugovora za radno mjesto člana privremenog osoblja u skladu s Uvjetima zaposlenja ostalih službenika Europskih zajednica na početno razdoblje od tri godine, obnovljivo za dodatno razdoblje od tri godine. Nakon drugog razdoblja ugovor je moguće produljiti na neograničeno razdoblje.

Mjesto zaposlenja je Bruxelles (Belgija) u kojem se nalazi sjedište SRB-a.

## Nagrađivanje

Uspješni kandidati kojima se ponudi ugovor o radu na početku zaposlenja nalazit će se na prvom ili drugom stupnju platnog razreda AD5, ovisno o količini njihova stručnog iskustva. Osnovna mjesečna plaća za službenike iz AD5 razreda od 1. prosinca 2016. u Bruxellesu iznosi:

* 1. stupanj: 4.637,77 eura
* 2. stupanj: 4,832.65 eura

Osoblje uz osnovnu plaću može imati pravo i na različite naknade, konkretno naknadu za život u inozemstvu, naknadu za kućanstvo, naknadu za uzdržavano dijete i naknadu za obrazovanje. Plaća je podložna porezu Zajednice koji se odbija na izvoru te je osoblje oslobođeno od nacionalnog oporezivanja.

## Zaštita osobnih podataka

Kao tijelo nadležno za objavu natječaja SRB će se pobrinuti da se osobni podaci podnositelja prijava obrađuju u skladu sa zahtjevima Uredbe (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (Službeni list Europskih zajednica, L 8 od 12. siječnja 2001.). To se posebice odnosi na povjerljivost i sigurnost takvih podataka.

## Podnošenje pritužbi

Ako kandidat smatra da mu/joj je određenom odlukom nanesena šteta, on/ona može podnijeti žalbu u okviru članka 90. stavka 2. Pravilnika o osoblju za službenike Europskih zajednica i Uvjeta zaposlenja drugih službenika Europskih zajednica na sljedećoj adresi:

SRB

Selection procedure: Ref. SRB/AD/2016/019

Treurenberg 22 (T-22 office 01/PO59)

B-1049 Bruxelles,

BELGIJA

Pritužbu je potrebno podnijeti u roku od tri mjeseca. Vremensko razdoblje za pokretanje te vrste postupka (vidjeti Pravilnik o osoblju kako je izmijenjen Uredbom Europskog parlamenta i Vijeća br. 1023/2013 od 22. listopada 2013. objavljenom u Službenom listu Europske unije L 287 od 29. listopada 2013., <http://europa.eu./eur-lex>) počinje od trenutka u kojem kandidat primi obavijest o postupku kojim mu/joj je nanesena šteta.

1. Prije preuzimanja svojih poslova, uspješni kandidat bit će podvrgnut liječničkom pregledu koji provodi medicinsko osoblje jedne od institucija. [↑](#footnote-ref-1)
2. bugarski, hrvatski, češki, danski, nizozemski, engleski, estonski, finski, francuski, irski, njemački, grčki, mađarski, talijanski, latvijski, litavski, malteški, poljski, portugalski, rumunjski, slovački, slovenski, španjolski, švedski. [↑](#footnote-ref-2)
3. Kandidate se poziva da u obrascu zahtjeva navedu pojedinosti o svojem ukupnom uspjehu na glavnom sveučilišnom studiju, kao i ocjene iz glavnih predmeta relevantnih za funkciju. Ovjereni primjerak prijepisa ocjena sa svim rezultatima zahtijevat će se od uspješnih kandidata prije njihova odabira. [↑](#footnote-ref-3)
4. EU CV Online jest alat kojim se Europska komisija koristi za zapošljavanje privremenog osoblja. [↑](#footnote-ref-4)
5. Jedinstveni sanacijski odbor, Treurenberg 22, B-1000 Bruxelles [↑](#footnote-ref-5)